Musa Hoti

Musa Hoti ishte një atdhetar dhe veprimtar i çështjes kombëtare.

 Biografia                                                                                                               
Musa Hoti u lind në Mitrovicë me 11 korrik 1946 në një familje të njohur patriotike. Qe në fëmijëri, i edukuar me frymë dhe ndjenjë kombëtare nga babai, Daut Hoti, ish-luftëtar i brigadës së Shaban Polluzhës dhe më vonë i burgosur politik si dhe  nga gjyshja Nurie, mbesë e Shaban Polluzhës.
Musa Hoti i rritur dhe i edukuar në një vatër patriotike  me ndjenjën e atdhedashurisë qysh në fëmijëri iu përkushtua leximit të literaturës asokohe të ndaluar, ku flitej për historinë e luftën shumëshekullore të Shqipërisë e të shqiptarëve për mbrojtjen e trojeve etnike, të lirisë dhe të drejtave kombëtare.
Musa Hoti kishte një karakteristikë të veçantë që egziston tek njerëzit të cilët janë misionarë të shquar për veprimtari e vepra madhore.
Atij i ishin rrënjosur në vetëdijë tregimet e babait për metodat, mynxyrët dhe torturat që politika shoveniste rankoviçiane i kishte bërë jo vetëm atij, jo vetëm bashkëluftëtarëve të Shaban Polluzhës, por mbarë popullit shqiptar.
Mbas shkollimit e studimeve, Musa Hoti për një kohë punoi në arsim, mësues në shkollën « Rilindja » në fshatin Dritan të Drenasit, ku iu përkushtua edhe edukimit të nxënësve me ide e frymë atdhetare. Por krahas mësimdhënies merrej edhe me veprimtari praktike atdhetare.  Që heret Musa Hoti që në demostrat e vitit 1968 shquhet  për tiparet e një lideri politik i nivelit shumë të lartë. Prandaj në Drenas qeveria e asaj kohe e kualifikoi atë si person të papërshtatshëm politikisht.
I transferuar në shkollën « Migjeni » në Obiliq, pas një viti punë, për qëndresë e vendosmëri atdhetare, e larguan përfundimisht nga arsimi dhe nga puna.                                                                                      
Prej asaj kohe filloi përndjekja, prandaj u arratis nga Kosova. Edhe në Bruksel, si emigrant politik, vijoi veprimtarinë, duke u organizuar në Lëvizjen Kombëtare për Republikën e Kosovës, ku u konsolidua, u njoh dhe u pranua si një lider politik në diasporen shqiptare.
Musa Hoti iu përkushtua kauzës së çlirimit të Kosovës nga pushtuesit sllavo-komunist serb dhe sherbëtorëve të tyre edhe me veprimtari të gjërë e të pareshtur gazetareske, duke organizuar e drejtuar për shumë kohë edhe një radiostacion në gjuhën shqipe.
Por ai u bë i njohur, i shquar e respektuar nga baskatdhetarët me veprën e tij, kur në zemër të Brukselit, më 4 gusht 1981, në rrethana të vetëmbrojtjes qëlloi kundër të të dërguarve të UDB-së famkeqe, duke vrarë njerin prej tyre, i veshur me rrobat e diplomatit, dhe plagosi dy të tjerë. Krismat e pushkës së Musa Hotit në Bruksel u dëgjuan edhe në Beograd; bënë jehonë të madhe në diasporen shqiptare në Europë, duke e krahasuar me krismat e pushkës të Avni Rrustemit kundër Esat Pashës në Paris. 
UDB-ja me të dërguarit e Beogradit dhe spiunët e saj e ndoq këmba këmbës Musa Hotin derisa më 16 janar 2004 e vranë në Bruksel, duke e përjetësuar si një hero të kauzës kombëtare. 
Musa Hoti u varros me nderime të posaçme dhe ceremoni shtetërore në varrezat e dëshmorëve të Prishtinës.

 Referime 

Kategoria:Lindje 1946
Kategoria:Vdekje 2004
Kategoria:Atdhetarë
Kategoria:Njerëz nga Mitrovica